Ilmarinen (yhtiö)

Keskinäinen Eläkevakuutusyhtiö Ilmarinen on vuonna 1961 perustettu työeläkevakuutusyhtiö. Se on keskinäinen yhtiö, jonka omistavat asiakkaat eli vakuutuksenottajat ja yhtiössä vakuutetut työntekijät. Ilmarinen on Suomen suurin työeläkeyhtiö. Ilmarisen toimitusjohtajana on 1. elokuuta 2018 alkaen toiminut Jouko Pölönen. Pölönen aloitti työskentelyn Ilmarisella toukokuussa 2018. Pölösen edeltäjä Timo Ritakallio siirtyi OP:n pääjohtajaksi maaliskuussa 2018.

Ilmarinen vastaa 1,1 miljoonan suomalaisen eläketurvasta. Ilmarinen palvelee kaikissa työntekijöiden ja yrittäjien eläkevakuuttamiseen (TyEL, YEL) liittyvissä asioissa. Vuonna 2020 Ilmarisessa oli vakuutettuna noin 555 000 työntekijää sekä yli 76 000 yrittäjää. Vuonna 2020 Ilmarinen maksoi eläkkeitä noin 6,1 miljardin euron edestä. Ilmarisen yhteistyökumppanit ovat OP ja siihen kuuluva A-Vakuutus sekä Suomen vakuutusmeklariliitto. Ilmarisen asiakkaita palvellaan yhteistyöyhtiöiden konttoreissa kautta maan. Kasvava osuus asioinnista tapahtuu Ilmarisen verkkopalvelussa.

Tulevia eläkkeitä varten koottu 53,3 miljardin euron sijoitusomaisuus koostuu korkosijoituksista (33 %), osakkeista (47 %), kiinteistöistä (12 %) ja muista sijoituksista (8 %). Ilmarinen sitoutui ensimmäisenä suomalaisyrityksenä YK:n vastuullisen sijoittamisen periaatteisiin.

Ilmarisen toimitalossa Helsingin Ruoholahdessa työskenteli vuoden 2020 lopussa 662 työntekijää. Yhtiö on valittu useana vuonna peräkkäin Suomen parhaiden työpaikkojen joukkoon (Great Place to Work -instituutti).

Vuonna 2020 Ilmarinen oli liikevaihdolla mitattuna Suomen yhdenneksitoista suurin yritys.

Ilmarinen yhdistyi Eteran kanssa vuoden 2018 alussa.

Historia 
Virstanpylväitä Ilmarisen taipaleelta:
14.12.1961 Pohjolan, Sammon, Suomen ja Salaman edustajat kokoontuvat uuden eläkevakuutusosakeyhtiön perustavaan yhtiökokoukseen. Yhteistoimintayhtiöinä mukaan tulee kuusi pienempää vakuuttajaa. Toimitilat vuokrataan asuinhuoneistoista Yrjönkatu 17:stä.
1.3.1962 Fil. tri Teivo Pentikäinen aloittaa toimitusjohtajana.
3.9.1962 Ensimmäinen eläkesuoritus lähtee turkulaiselle Aarne Lehtoselle.
9.8.1967 muutetaan vastavalmistuneeseen toimitaloon Eerikinkadulle.
1.8.1977 Lainopin kand. Juhani Salminen ottaa vastaan toimitusjohtajan tehtävät.
1.1.1984 Sampo irtautuu Ilmarisen omistajista ja vie mukanaan neljänneksen vakuutuskannasta. Ilmarisesta tulee Pohjolan tytäryhtiö.
1.1.1991 Lääket. ja kir. tri, valt. kand. Kari Puro aloittaa toimitusjohtajana.
24.7.1998 Itsenäisyyttä korostava yhtiömuodon muutos saa sinetin, kun Keskinäinen Eläkevakuutusyhtiö Ilmarinen merkitään kaupparekisteriin.
17.6.2002 Ilmarinen muuttaa uuteen toimitaloon Helsingin Ruoholahteen, osoitteeseen Porkkalankatu 1.
12.9.2005 Osuuspankkien Keskuspankki OKO osti Ilmarisen ja Suomi-yhtiön omistamat Pohjolan osakkeet. Kaupan seurauksena OP-ryhmä, Ilmarinen ja Pohjola muodostavat vahvan kotimaisen finanssiyhteenliittymän.
1.1.2007 Ekonomi Harri Sailas ottaa vastaan toimitusjohtajan tehtävät.
1.2.2015 TkT, OTM, MBA Timo Ritakallio aloitti Ilmarisen toimitusjohtajana.
1.1.2018 Työeläkeyhtiö Etera yhdistyi Ilmariseen.
1.8.2018 KTM, eMBA Jouko Pölönen aloitti Ilmarisen toimitusjohtajana.

Omistuksia 
Vuoden 2020 lopussa Ilmarisen suurimpia kotimaisia osakeomistuksia omistusosuuden mukaan olivat Nurminen Logistics (19,6 %), SRV Yhtiöt (12,7 %), Digia (12,6 %), Kojamo (8,3 %), Panostaja (8,1 %), Martela (8,1 %), Glaston (7,3 %), Citycon (7,1 %), Capman (6,6 %) sekä Gofore (6,0 %).

Ilmarinen on Stockmann-konsernin kahdeksanneksi suurin osakkeenomistaja 2,8 % osuudella.

Lähteet

Kirjallisuutta

Aiheesta muualla 
Kotisivut
Verkkovuosikertomus 

Suomalaiset työeläkelaitokset